ZMLUVA O DIELO

uzavretá podľa § 261 ods. 2 a § 536 a nasl. zákona č. 513/1991 Zb. Obchodného zákonníka v znení neskorších predpisov

**Článok I.**

**Zmluvné strany**

**Objednávateľ: Mesto Trnava**

Sídlo: Hlavná 1, 917 01 Trnava

Štatutárny orgán: JUDr. Peter Bročka, LL. M., primátor mesta

IČO: 00 313 114

DIČ: 2021175728

Bankové spojenie:

IBAN:

(ďalej len *„objednávateľ“*)

**Zhotoviteľ:**

Sídlo:

Štatutárny orgán:

IČO:

DIČ:

IČ DPH:

Bankové spojenie:

IBAN:

(ďalej len *„zhotoviteľ“*)

(spolu aj ako „*zmluvné strany*“)

**Článok II.**

**Preambula**

2.1 Táto zmluva je výsledkom postupu verejného obstarávania podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**Článok III.**

**Predmet zmluvy**

* 1. Predmetom tejto zmluvy je zhotovenie diela s názvom „Dodanie a montáž fotovoltiky na vybraných budovách v meste Trnava“ (ďalej len „dielo“) podľa zhotoviteľom vypracovanej projektovej dokumentácie (ďalej len „PD“) a predloženého oceneného výkazu výmer podľa ponuky zhotoviteľa, ktoré tvoria neoddeliteľnú súčasť tejto zmluvy ako príloha č.1, ďalej aj asistencia pri povolení zdroja na výrobu elektriny a jeho následného pripojenia do siete Západoslovenskej distribučnej a.s..
  2. Zhotoviteľ zabezpečí kompletnú realizáciu diela v rozsahu technickej špecifikácie podľa Prílohy č. 1 tejto zmluvy, podľa PD a platných STN vzťahujúcich sa na dielo.
  3. Zmluvné strany sa dohodli, že akékoľvek zmeny na diele oproti navrhnutému technickému riešeniu diela musia byť odsúhlasené štatutárnymi zástupcami oboch zmluvných strán formou písomného dodatku k tejto zmluve a v súlade so zákonom o verejnom obstarávaní.
  4. Miesto uskutočnenia montáže (stavenisko):

Poliklinika Družba, Starohájska 2, 917 01 Trnava

Stredisko sociálnej starostlivosti, Vladimíra Clementisa 6483, 917 01 Trnava

**Článok IV.**

**Čas plnenia**

* 1. Zhotoviteľ sa zaväzuje:
     1. začať s plnením predmetu zmluvy do 5 dní od odovzdania miesta montáže
     2. ukončiť dielo najneskôr do 50 dní od účinnosti zmluvy.

4.2 V prípade omeškania objednávateľa so sprístupnením miesta montáže v termíne podľa čl. IX, tejto zmluvy, pokiaľ nebude dohodnuté inak, sa automaticky predlžuje termín ukončenia a odovzdania prác o rovnaký počet dní, ako trvalo omeškanie objednávateľa.

4.3 Ak zhotoviteľ pripraví dielo na odovzdanie pred dohodnutým termínom, zaväzuje sa objednávateľ toto dielo prevziať aj v skôr navrhnutom termíne.

4.4 Objednávateľ sa zaväzuje, že dokončené dielo prevezme a zaplatí za jeho uskutočnenie cenu dohodnutú čl. V ods. 5.2 tejto zmluvy.

4.5 Dodržanie času plnenia zo strany zhotoviteľa je závislé od riadneho a včasného spolupôsobenia objednávateľa dohodnutého v tejto zmluve. Zhotoviteľ sa zaväzuje osobitnou písomnou formou vyzvať objednávateľa k prevzatiu riadne ukončeného diela. Po dobu omeškania objednávateľa s poskytnutím spolupôsobenia nie je zhotoviteľ v omeškaní so splnením záväzku.

**Článok V.**

**Cena za dielo**

5.1 Cena za dielo v rozsahu podľa čl. III tejto zmluvy je stanovená dohodou zmluvných strán v zmysle zákona č. 18/1996 Z. z. o cenách v znení neskorších predpisov a vykonávacích vyhlášok, ako pevná a maximálna cena podľa doloženého oceneného výkazu výmer, ktorý tvorí Prílohu č. 1 tejto zmluvy.

5.2 Cena diela v rozsahu článku III. tejto zmluvy je dohodnutá nasledovne :

Cena bez DPH: EUR

Sadzba DPH: 20%

Cena spolu s DPH: EUR

Slovom: eur vrátane DPH

5.3 V cene podľa odseku 5.2 tejto zmluvy sú obsiahnuté náklady na vybudovanie, prevádzku, údržbu a vypratanie zariadenia miesta montáže zhotoviteľom, tiež prepravné náklady na prevoz zamestnancov, všetky nepriame a priame náklady súvisiace s prácami a dodávkami v zmysle čl. III. tejto zmluvy, taktiež sú v cene náklady spojené so spotrebou elektrickej energie a úžitkovej vody pri realizácii diela, náklady na všetky správy, skúšky, atesty, certifikáty a pod., ktoré si vyžaduje užívanie a prevádzkovanie diela v súlade s právnymi predpismi.

5.4 Položky prác a dodávok, pri ktorých nie sú uvedené jednotkové ceny, nebudú objednávateľom uhradené a budú považované za zahrnuté v iných položkách ceny diela.

5.5 Zhotoviteľ sa zaväzuje, že nezrealizované práce a dodávky, odsúhlasené objednávateľom, budú z ceny diela odpočítané a to v cene, v akej sú zahrnuté do rozpočtu.

5.6 V prípade, že dôjde k zrušeniu alebo odstúpeniu od tejto zmluvy z dôvodu na strane objednávateľa, bude zhotoviteľ fakturovať skutočne vykonané dodávky a práce podľa súpisu položiek odsúhlasených povereným zástupcom objednávateľa.

5.7 Zmluvné strany sa dohodli, že zmena ceny predmetu zmluvy je možná iba v prípade zmeny právnych predpisov upravujúcich výšku sadzby DPH.

**Článok VI.**

**Platobné podmienky a fakturácia**

* 1. Cenu za dielo uhradí objednávateľ na základe konečnej faktúry. Dielo nie je možné fakturovať po častiach. Zhotoviteľ vystaví a odošle objednávateľovi faktúru v dvoch vyhotoveniach. Podkladom pre vystavenie faktúry je zmluvnými stranami potvrdený súpis vykonaných prác, ktorý tvorí povinnú prílohu faktúry. Súpis vykonaných prác a dodávok musí byť zostavený prehľadne, za dodržania poradia položiek a ich označenia v súlade s oceneným výkazom výmer podľa ponuky zhotoviteľa v Prílohe č.1 tejto zmluvy.
  2. Objednávateľ si vyhradzuje právo zadržať 10% z celkovej ceny diela bez DPH do doby odstránenia vád a nedorobkov uvedených v Zápisnici o zistených vadách v súlade s čl. X ods. 10.3 tejto zmluvy. Zádržné bude vyplatené do 15 dní od písomného protokolárneho prevzatia diela po odstránení vád a nedorobkov.
  3. Faktúra musí obsahovať všetky náležitosti podľa zákona č. 431/2002 Z. z. o účtovníctve v znení neskorších predpisov, v prípade, že zhotoviteľ je platcom DPH, faktúra musí obsahovať všetky náležitosti podľa zákona č. 222/2004 Z. z. o dani z pridanej hodnoty v znení neskorších predpisov. Na faktúre musí byť uvedené číslo zmluvy, na základe ktorej sa predmet zmluvy poskytuje.
  4. V prípade, že faktúra nebude obsahovať náležitosti a prílohy uvedené v tejto zmluve, objednávateľ je oprávnený vrátiť ju zhotoviteľovi na doplnenie. V takom prípade začne plynúť nová lehota splatnosti dňom doručenia opravenej faktúry objednávateľovi.
  5. Zmluvné strany sa zaväzujú, že počas realizácie diela nezmenia svoj účet uvedený v čl. I. tejto zmluvy, z ktorého sa budú financovať výdavky na dielo. Lehota splatnosti faktúry je 14 dní od jej doručenia objednávateľovi.
  6. Pre účely tejto zmluvy sa za deň úhrady považuje deň odoslania príslušnej peňažnej sumy z účtu objednávateľa na účet zhotoviteľa.

**Článok VII.**

**Možnosť odmietnuť predmet zmluvy**

7.1 Objednávateľ si vyhradzuje právo odmietnuť prevzatie predmetu zmluvy z dôvodu nedodržania kvalitatívnych podmienok dojednaných podľa tejto zmluvy.

**Článok VIII.**

**Zodpovednosť za vady a záruka**

* 1. Zhotoviteľ zodpovedá za to, že dielo vykoná podľa podmienok tejto zmluvy, a že počas záručnej doby bude mať dielo všetky vlastnosti uvedené v tejto zmluve.
  2. Zhotoviteľ zodpovedá za vady, ktoré má dielo v čase jeho odovzdania a prevzatia objednávateľom. Za vady, ktoré vznikli po odovzdaní a prevzatí diela zodpovedá zhotoviteľ iba vtedy, ak boli spôsobené porušením jeho povinnosti.
  3. Zhotoviteľ nezodpovedá za vady diela, ktoré boli spôsobené použitím podkladov a vecí poskytnutých objednávateľom a zhotoviteľ ani pri vynaložení odbornej starostlivosti nemohol zistiť ich nevhodnosť alebo na ňu upozornil objednávateľa a ten na ich použití trval.
  4. Záruka sa nevzťahuje na prípady násilného poškodenia diela, resp. poškodenia živelnou pohromou, nevhodnou údržbou, neodborným zaobchádzaním, použitím a inštaláciou, ktoré sú v rozpore s technickými podmienkami, prirodzenými opotrebením, nedodržaním harmonogramu kontrol.
  5. Záručná doba je :

1. panely – 144 mesiacova začína plynúť odo dňa odovzdania a prevzatia diela,
2. menič – 120 mesiacov a začína plynúť odo dňa odovzdania a prevzatia diela,
3. ostatné dodávky a materiály – 24 mesiacov a začína plynúť odo dňa odovzdania a prevzatia diela.
   1. Zmluvné strany sa dohodli, že počas záručnej doby má objednávateľ právo požadovať a zhotoviteľ povinnosť bezplatne odstrániť vady diela.
   2. Zhotoviteľ sa zaväzuje odstrániť prípadné vady diela bez zbytočného odkladu, ale najneskôr do 7 dní odo dňa doručenia písomnej reklamácie objednávateľa.
   3. Ak sa ukáže, že vada diela počas záručnej lehoty je neodstrániteľná do dvoch týždňov, zaväzuje sa zhotoviteľ dodať do 30 dní od zistenia tejto skutočnosti náhradné plnenie (príslušnú časť diela).
   4. Objednávateľ sa zaväzuje, že prípadnú reklamáciu vady diela uplatní bezodkladne po jej zistení, písomnou formou, na adrese zhotoviteľa uvedenej v čl. I tejto zmluvy.

**Článok IX.**

**Podmienky vykonania diela**

* 1. Zhotoviteľ sa zaväzuje vykonať dielo vymedzené v čl. III ods. 3.1 tejto zmluvy vo vlastnom mene a na vlastnú zodpovednosť, na svoje náklady a na vlastné nebezpečenstvo.
  2. Zhotoviteľ sa zaväzuje vykonať dielo riadne a včas. Za kvalitu a včasnosť vykonania diela zodpovedá zhotoviteľ v rozsahu tejto zmluvy a v zmysle príslušných ustanovení Obchodného zákonníka.
  3. Zhotoviteľ vyhlasuje, že má oprávnenie vykonávať práce v rozsahu čl. III tejto zmluvy. Zhotoviteľ je oprávnený vykonať dielo prostredníctvom subdodávateľov, ktorí sú spôsobilí na vykonávanie prác, ktorými ich zhotoviteľ poverí. Za splnenie povinností subdodávateľov zodpovedá zhotoviteľ objednávateľovi v takom rozsahu, ako keby tieto činnosti vykonával sám.
  4. Zmluvné strany sa dohodli, že objednávateľ odovzdá zhotoviteľovi miesto montáže najneskôr do 10 dní od účinnosti tejto zmluvy písomným Protokolom podpísaný zástupcami oboch zmluvných strán. Objednávateľ je povinný odovzdať miesto montáže vypratané tak, aby zhotoviteľ mohol na ňom začať práce v súlade s podmienkami tejto zmluvy. Súčasne s odovzdaním miesta montáže odovzdá objednávateľ zhotoviteľovi v prípade potreby aj všetky povolenia, ktoré sú potrebné k vykonaniu diela.
  5. Zhotoviteľ sa zaväzuje nezačať s montážou pred odovzdaním miesta montáže.
  6. Zhotoviteľ splní svoju povinnosť vykonať dielo jeho riadnym ukončením a odovzdaním predmetu diela. Zhotoviteľ sa zaväzuje najmenej 3 dni pred odovzdaním diela vyzvať objednávateľa na jeho prevzatie. O odovzdaní a prevzatí diela v preberacom konaní sa spíše protokol o odovzdaní a prevzatí v súlade s čl. X ods. 10.1. zmluvy. Podmienkou odovzdania a prevzatia diela je odovzdanie dokumentácie o kvalite hotového diela, t.j. kvalita všetkých zabudovaných materiálov vrátane výsledkov meraní a skúšok počas montáže a po jej ukončení aj revízne správy, ak to vyžadujú všeobecne záväzné predpisy v súvislosti s prevádzkou diela.
  7. Zhotoviteľ sa zaväzuje odovzdať objednávateľovi, najneskôr k termínu odovzdania a prevzatia diela, nevyhnutné doklady potrebné k prevádzkovaniu diela a na jeho pripojenie do siete Západoslovenskej distribučnej a.s. (ZSDIS).
  8. Zhotoviteľ sa zaväzuje, že dielo uskutoční v rozsahu a za podmienok dojednaných v tejto zmluve, podľa požadovaných kvalitatívnych podmienok a pri plnení predmetu tejto zmluvy bude postupovať s odbornou starostlivosťou, bude dodržiavať všeobecne záväzné právne predpisy, technické normy a podmienky tejto zmluvy, bude sa riadiť východiskovými podkladmi objednávateľa, pokynmi objednávateľa, zápismi a dohodami oprávnených zamestnancov zmluvných strán a rozhodnutiami a vyjadreniami dotknutých orgánov štátnej správy.
  9. Zhotoviteľ zodpovedá za bezpečnosť a ochranu zdravia vlastných zamestnancov, jeho subdodávateľov a ich zamestnancov, protipožiarne opatrenia a opatrenia proti škodám, ktoré by mohli vzniknúť na majetku zhotoviteľa a objednávateľa. Zhotoviteľ zodpovedá za škody, ktoré spôsobia jeho zamestnanci alebo jeho subdodávatelia a ich zamestnanci na majetku objednávateľa.
  10. Zmluvné strany sa dohodli na pravidelných kontrolných dňoch, ktoré sa budú konať 1 krát za 21 dní, ak sa zmluvné strany nedohodnú inak. Na týchto kontrolných dňoch sa bude uskutočňovať hodnotenie postupu prác a dodávok.
  11. Zhotoviteľ zodpovedá za čistotu a poriadok na mieste uskutočnenia prác. Zhotoviteľ odstráni na vlastné náklady odpady, ktoré sú výsledkom jeho činnosti.
  12. Zhotoviteľ zodpovedá za prípadné poškodenie inžinierskych sietí počas realizácie prác a dodávok.
  13. Zhotoviteľ zabezpečí osadenie značenia miesta montáže na vlastné náklady a zodpovedá za správnosť osadenia značenia počas realizácie diela.
  14. Zhotoviteľ je povinný byť poistený v komerčnej poisťovacej spoločnosti poskytujúce poistné služby na území SR proti možným škodám spôsobeným jeho činnosťou a jeho zamestnancami a zamestnancami jeho subdodávateľov a to počas realizácie predmetu zmluvy vo výške min. 50 000,-€ s DPH, čo preukáže objednávateľovi najneskôr ku dňu uzatvorenia tejto zmluvy predložením potvrdenia o úhrade poistného, a v prípade úhrady poistného v mesačných alebo štvrťročných splátkach priebežne, až do ukončenia realizácie predmetu diela.

**Článok X.**

**Odovzdanie a prevzatie diela**

10.1 O odovzdaní a prevzatí diela spíše zhotoviteľ Protokol o odovzdaní a prevzatí diela (ďalej len „Protokol“), ktorý bude písomne odsúhlasený zástupcami oboch zmluvných strán. V opačnom prípade má dielo vady brániace riadnemu užívaniu diela.

10.2 Dielo má vady, ak

1. nie je dodané v požadovanej kvalite alebo vykonanie diela nezodpovedá predmetu dohodnutému v tejto zmluve,
2. vykazuje nedorobky, t.j. nie je vykonané v celom požadovanom rozsahu,
3. sú vady a nedostatky v predložených dokladoch,
4. má právne vady v zmysle § 559 Obchodného zákonníka alebo je dielo alebo jeho časť zaťažené inými právami tretích osôb.

10.3 Ak pri preberaní diela objednávateľ zistí, že dielo má vady brániace riadnemu užívaniu, dielo neprevezme a spíše so zhotoviteľom Zápis o zistených vadách, spôsobe a termíne ich odstránenia. Zhotoviteľ má povinnosť odovzdať dielo po odstránení týchto vád. Po dobu odstraňovania vád zistených pri odovzdávaní diela je zhotoviteľ v omeškaní s plnením predmetu zmluvy.

10.4 Dielo sa považuje za zhotoviteľom odovzdané a objednávateľom prevzaté dňom podpísania Protokolu zhotoviteľom a objednávateľom, pričom dňom podpísania Protokolu zástupcami oboch zmluvných strán prechádza zo zhotoviteľa na objednávateľa vlastnícke právo k dielu a nebezpečenstvo škody na diele.

**Článok XI.**

**Zmluvné pokuty a sankcie**

* 1. Ak sa zhotoviteľ bez zavinenia objednávateľa dostane do omeškania s vykonaním diela podľa čl. IV ods. 4.1 tejto zmluvy, zaväzuje sa zaplatiť objednávateľovi zmluvnú pokutu vo výške 300,-€ (slovom: tristo eur) za každý deň omeškania s odovzdaním diela.
  2. Objednávateľ sa zaväzuje zaplatiť úrok z omeškania v sadzbe určenej podľa § 369a Obchodného zákonníka v spojení s § 369 ods. 2 Obchodného zákonníka, v prípade ak sa objednávateľ dostane do omeškania so zaplatením objednávateľom odsúhlasenej faktúry o viac ako 15 dní.
  3. Ak zhotoviteľ nesplní svoju ktorúkoľvek povinnosť vyplývajúcu z tejto zmluvy, ktorej splnenie je viazané na určitý termín, zaplatí zmluvnú pokutu vo výške 500,-€ (slovom: päťsto eur) za každé jednotlivé porušenie.
  4. Ak zhotoviteľ neodstráni vady diela v čase podľa čl. VIII  bod 8.7 tejto zmluvy zaväzuje sa zaplatiť objednávateľovi zmluvnú pokutu vo výške 300,-€ (slovom: tristo eur) za každý deň omeškania.
  5. Ak zhotoviteľ alebo jeho subdodávatelia nedodržia povinnosť zápisu do registra partnerov verejného sektora podľa zákona č. 315/2016 Z.z. o registri partnerov verejného sektora a o zmene a doplnení niektorých zákonov (ďalej len „zákon o registri partnerov verejného sektora“) podľa podmienok uvedených v čl. XIV ods. 14.2 tejto zmluvy po celú dobu trvania tejto zmluvy, je zhotoviteľ povinný zaplatiť objednávateľovi náhradu škody, ktorá vznikne objednávateľovi v dôsledku porušenia tejto povinnosti.
  6. Zmluvná pokuta, ktorá je príjmom objednávateľa, je splatná najneskôr 5. pracovný deň od doručenia sankčnej faktúry zhotoviteľovi.
  7. Objednávateľ je oprávnený požadovať od zhotoviteľa aj náhradu škody spôsobenú porušením ktorejkoľvek z povinností, na ktorú sa vzťahuje zmluvná pokuta, a to aj vo výške presahujúcej dojednanú zmluvnú pokutu.
  8. Zhotoviteľ je povinný plniť ktorúkoľvek povinnosť, ktorej splnenie bolo zabezpečené zmluvnou pokutou, a to aj po zaplatení zmluvnej pokuty objednávateľovi.
  9. Zmluvné strany sa dohodli, že na úhradu prípadných škôd, ktoré môžu vzniknúť z jedného či viac porušení povinností zmluvných strán pri realizácii tejto zmluvy, vzťahujú sa ust. § 373 – 386 Obchodného zákonníka v platnom znení.

**Článok XII.**

**Odstúpenie od zmluvy**

* 1. V prípade zániku zmluvy (riadne vykonanie diela, odstúpenie od zmluvy, ukončenie zmluvy dohodou a pod.) zhotoviteľ bezodkladne, najneskôr však do 5 pracovných dní opustí miesto montáže, na ktorom vykonával dielo.
  2. Zhotoviteľ nesmie z vlastného podnetu zastaviť práce na diele na dobu dlhšiu ako desať pracovných dní, v opačnom prípade zhotoviteľ zodpovedá za škodu spôsobenú nevykonaním diela, pričom sa toto považuje za podstatné porušenie zmluvy.
  3. Objednávateľ môže odstúpiť od zmluvy, ak nastane niektorý z týchto prípadov, dohodnutých ako podstatné porušenie zmluvy zo strany zhotoviteľa:

1. ak zhotoviteľ do 5 dní od prevzatia staveniska nezačne s vykonávaním prác na diele,
2. prekročenie termínov zhotovenia diela uvedených v čl. IV. ods. 4.1 tejto zmluvy o viac ako 10 pracovných dní,
3. z dôvodu opustenia staveniska, na ktorom sa vykonáva dielo, zhotoviteľom v rozpore s touto zmluvou.
   1. Zhotoviteľ môže odstúpiť od zmluvy, ak objednávateľ bude meškať s poskytnutím spolupôsobenia podľa tejto zmluvy dlhšie ako 10 dní. Objednávateľ je povinný uhradiť zhotoviteľovi neuhradené, preukázateľne vynaložené náklady k dátumu odstúpenia od zmluvy, resp. za obdobie pozastavenia montáže.
   2. Odstúpenie od zmluvy oznámi odstupujúca strana druhej zmluvnej strane písomne, doporučenou zásielkou. Pred odstúpením od zmluvy je odstupujúca zmluvná strana povinná písomne vyzvať druhú zmluvnú stranu, aby si splnila svoje zmluvné povinnosti v primeranej lehote. V prípade, že si vyzvaná zmluvná strana svoje povinnosti nesplní v lehote stanovenej v písomnej výzve, ktorá nebude kratšia ako 5 pracovných dní, je odstupujúca zmluvná strana oprávnená od zmluvy odstúpiť. Účinky odstúpenia od zmluvy nastávajú dňom doručenia oznámenia o odstúpení druhej zmluvnej strane. Ku zrušeniu tejto zmluvy dochádza dňom doručenia oznámenia o odstúpení druhej zmluvnej strane.
   3. V prípade prerušenia alebo pozastavenia dodávok a montáže z dôvodov na strane objednávateľa trvajúcich dlhšie ako 5 dní, je zhotoviteľ oprávnený požadovať predĺženie termínu ukončenia diela o dobu ich prerušenia alebo pozastavenia.

**Článok XIII.**

**Vyššia moc**

13.1 Pre účely tejto zmluvy sa za vyššiu moc považujú prípady, ktoré nie sú závislé od vôle zmluvných strán a ani ich nemôžu ovplyvniť zmluvné strany, najmä/nie výlučne vojna, mobilizácia, povstanie, živelné pohromy, teroristický útok, a pod..

13.2 Ak sa splnenie tejto zmluvy stane nemožným do 6 mesiacov od vyskytnutia sa vyššej moci, zmluvná strana, ktorá sa bude chcieť odvolať na vyššiu moc, požiada druhú zmluvnú stranu o úpravu zmluvy vo vzťahu k predmetu, cene a času plnenia. Ak nedôjde k dohode, má zmluvná strana, ktorá sa odvolala na vyššiu moc právo odstúpiť od zmluvy. Účinky odstúpenia nastanú dňom doručenia oznámenia druhej zmluvnej strane.

**Článok XIV.**

**Všeobecné ustanovenia**

14.1 Zmluvné strany sa zaväzujú riešiť spory vyplývajúce z tejto zmluvy formou zmieru prostredníctvom štatutárnych zástupcov zmluvných strán. V prípade, že sa spor nevyrieši zmierom, je oprávnená hociktorá zo zmluvných strán požiadať o rozhodnutie sporu príslušný súd.

14.2 Ak sa na zhotoviteľa a jeho subdodávateľov vzťahuje povinnosť zápisu do registra partnerov verejného sektora podľa zákona o registri partnerov verejného sektora, potom je zhotoviteľ, ako aj jeho subdodávatelia, povinný dodržať túto povinnosť po celú dobu trvania tejto zmluvy.

14.3 Zmluvné strany sa dohodli na písomnej forme právnych úkonov. Písomnosti týkajúce sa tejto zmluvy si budú zmluvné strany doručovať na adresy uvedené v čl. I. tejto zmluvy. Ak sa zásielka vráti odosielajúcej zmluvnej strane ako zásielka neprevzatá, bude sa považovať za doručenú dňom, kedy bola takto vrátená. Zmluvné strany sa zaväzujú informovať sa navzájom o akejkoľvek zmene niektorého z identifikačných údajov.

14.4 Zmluvné strany sa zaväzujú, že obchodné a technické informácie, ktoré im boli zverené zmluvným partnerom ako dôverné, nesprístupnia tretím osobám bez písomného súhlasu dotknutej osoby, alebo tieto informácie nepoužijú pre iné účely, ako pre plnenie podmienok tejto zmluvy, to neplatí ak ide o plnenie povinností objednávateľa v zmysle zákona č. 211/2000 Z. z. o slobodnom prístupe k informáciám v znení neskorších predpisov (ďalej len „zákon o slobode informácií“).

**Článok XV.**

**Záverečné ustanovenia**

15.1 Táto zmluva podlieha zverejneniu v súlade s §5a zákona o slobode informácií. Zmluva nadobúda platnosť dňom podpísania oboma zmluvnými stranami a účinnosť dňom nasledujúcim po zverejnení v registri, ktorý vedie Úrad vlády Slovenskej republiky.

15.2 Vzťahy neupravené touto zmluvou sa primerane riadia ustanoveniami Obchodného zákonníka a s ním súvisiacimi právnymi predpismi.

15.3 Neoddeliteľnou súčasťou tejto zmluvy je Príloha č. 1:

a) projektová dokumentácia

b) ocenený výkaz výmer.

15.4 Zmluva je vyhotovená v štyroch vyhotoveniach, z ktorých jedno vyhotovenie dostane zhotoviteľ a tri vyhotovenie dostane objednávateľ.

15.6 Zmluvné strany vyhlasujú, že sú spôsobilé na právne úkony v celom rozsahu, že túto zmluvu uzavreli slobodne, vážne, určite a zrozumiteľne, že táto zmluva nebola podpísaná v tiesni ani za nápadne nevýhodných podmienok, prečítali ju, jej obsahu porozumeli a svoj súhlas s jej obsahom potvrdzujú svojimi vlastnoručnými podpismi na tejto zmluve.

V Trnave dňa ............................. V  dňa .............................

.................................................. ..................................................

objednávateľ zhotoviteľ